Jeremia 3 | Beibele Inthaneteng | Phetolelo ya Lefase le Lefsa
3 Go na le polelo e rego: “Ge monna a ka raka mosadi wa gagwe gomme mosadi yoo a mo tlogela a tšewa ke monna yo mongwe, na monna yoo a ka hlwa a sa boela go yena?”+ Na naga yeo ga se ya šilafatšwa e le ruri?+ “Wena ka noši o gwebile ka mmele le baratiwa ba bantši;+ na o ka boela go nna?”+ o re’alo Jehofa. 2 “Emišetša mahlo a gago ditseleng tše di sepelwago kudu gomme o lebelele.+ Ke kae mo o sa kago wa katwa gona?+ O be o dutše o letetše baratiwa ba gago ka thoko ga ditsela go etša Moarabia lešokeng;+ o šilafatša naga ka ditiro tša gago tša go gweba ka mmele le ka bobe bja gago.+ 3 Ka gona medupi e a thibelwa+ gomme dipula tša seruthwane ga di ne.+ O na le phatla ya mosadi wa go gweba ka mmele. Ga se wa lewa ke dihlong.+ 4 Go tloga bjale go ya pele o nkgoeleditše wa re: ‘Tate,+ o mogwera wa pelobohloko wa bofseng bja ka!+ 5 Na motho a ka dula a befetšwe go iša mehleng ya neng le neng goba a lebeletše selo se sengwe go ya go ile?’+ Bona! O boletše, wa tšwela pele o dira dilo tše mpe gomme wa atlega.”+ 6 Jehofa a bolela le nna mehleng ya kgoši Josia+ a re: “‘Na o bone seo Isiraele yo a sa botegego a se dirilego?+ O ya thabeng+ e nngwe le e nngwe e telele le ka tlase ga sehlare se sengwe le se sengwe se setala+ gore a yo gweba ka mmele moo.+ 7 Ka morago ga gore a dire dilo tše ka moka ke ile ka mmotša gore a boele go nna,+ eupša ga se a boa; Juda a fela a lebeletše ngwanabo wa moradia.+ 8 Ge ke bona seo, ka lona lebaka leo la gore Isiraele yo a sa botegego o hlotlotše, ke ile ka mo šupa tsela+ gomme ka mo nea lengwalo la bohlatse la go mo hlalela ruri,+ eupša Juda ngwanabo wa moradia ga se a ka a tšhošwa ke seo, fela le yena o ile a tloga a yo gweba ka mmele.+ 9 Go gweba ga gagwe ka mmele go bakilwe ke pono ya gagwe ya bošilo, a šilafatša naga+ gomme a hlotlola le maswika le dihlare;+ 10 gaešita le go tše ka moka Juda ngwanabo wa moradia ga se a ka a boela go nna ka pelo+ ka moka, e bile feela ka go ikaketša,’+ o re’alo Jehofa.” 11 Jehofa a re go nna: “Isiraele yo a sa botegego o bontšhitše gore moya wa gagwe o lokile go feta Juda wa moradia.+ 12 Sepela o yo goelela mantšu a kua leboa+ o re: “‘“Boa, wena Isiraele wa mohlanogi,” o re’alo Jehofa.’+ ‘“Nka se le lebelele ka sefahlego se se befetšwego,+ ka gobane ke a botega,”+ o re’alo Jehofa.’ ‘“Nka se dule ke befetšwe go iša mehleng ya neng le neng.+ 13 Elang hloko molato wa lena, ka gobane le senyeditše Jehofa Modimo wa lena.+ La latela batho bašele+ ka tlase ga sehlare se sengwe le se sengwe se setala,+ eupša la se theetše lentšu la ka,” o re’alo Jehofa.’” 14 “Boang, lena bana ba go hlanoga,”+ o re’alo Jehofa. “Gobane nna ke monna wa lena;+ ke tla le tšea, ka tšea o tee motseng le ba babedi molokong gomme ka le tliša Tsione.+ 15 Ke tla le nea badiši ka go dumelelana le pelo+ ya ka gomme ba tla le fepa ka tsebo le temogo.+ 16 Mehleng yeo le tla ata la ba ba bantši mo nageng,” o re’alo Jehofa.+ “Le ka se hlwe le re: ‘Areka ya kgwerano ya Jehofa!’+ E bile le ka se sa nagana ka yona le go e gopola+ le ge e le go e hlologela, le gona e ka se sa dirwa. 17 Mehleng yeo le tla bitša Jerusalema sedulo sa bogoši sa Jehofa;+ ditšhaba ka moka di tla kgobokeletšwa+ Jerusalema+ gore di rete leina la Jehofa gona moo, e bile di ka se sa latela go ngangabala ga pelo ya tšona e mpe.”+ 18 “Mehleng yeo ba ntlo ya Juda ba tla sepela ba bapile le ba ntlo ya Isiraele+ gomme ba tla tšwa gotee+ nageng ya ka leboa go ya nageng yeo ke e neilego borakgolokhukhu ba lena e le bohwa.+ 19 Nna ke itše: ‘Bonang kamoo ke ilego ka le bea gare ga barwa ba ka le go le nea naga e rategago,+ e lego bohwa bjo bo kganyogwago ke madira a ditšhaba!’ Ka buša ka re: ‘Lena le tla mpitša “Tate!”+ gomme le ka se tlogele go ntšhala morago.’ 20 ‘Ruri go etša ge mosadi a tlogetše moratiwa+ wa gagwe ka boradia, le lena ba ntlo ya Isiraele le nthadiile,’+ o re’alo Jehofa.” 21 Ditseleng tše di sepelwago kudu go kwagetše modumo, sello le go lopa ga bana ba Isiraele. Ka gobane ba kgopamišitše tsela ya bona;+ ba lebetše Jehofa Modimo wa bona.+ 22 “Boang, lena bana ba go hlanoga.+ Ke tla le alafa bohlanogi bja lena.”+ “Ke rena ba! Re tlile go wena, gobane Wena Jehofa, o Modimo wa rena.+ 23 Ruri meboto gotee le khuduego e lego dithabeng+ ke tša bofora.+ Ruri phološo ya Isiraele e tšwa go Jehofa+ Modimo wa rena. 24 Eupša go tloga bofseng bja rena selo se se hlabišago dihlong+ sona se fedišitše boitapišo bja borakgolokhukhu ba rena, mehlape ya bona ya dihuswane le ya dikgomo gotee le barwa le barwedi ba bona. 25 Re robala ka dihlong+ tša rena gomme dihlong tša rena di re apešitše;+ ka gobane rena le botatago rena re senyeditše+ Jehofa Modimo wa rena go tloga bofseng go ya pele le go ba go fihla lehono,+ ga se ra kwa lentšu la Jehofa Modimo wa rena.”+